বাংলাদেশের আখতারুজ্জামান ইলিয়াসের মৃত্যু হয়েছিল অকালে। কলকাতার নার্সিং হোমে যখন তাঁর পায়ে অস্ত্রোপচার হয় তখন আমাদের অনেকের সঙ্গে তাঁর পরিচয় হয়েছিল। কলকাতায় স্বাভাবিকভাবে তাঁর অনেক বন্ধু ও গুণগ্রাহী। খোয়াবনামা কলকাতার লেখার জগতে তখন রীতিমতো একটা ঘটনা ছিল। চিলেকোঠার সেপাই ও খোয়াবনামার লেখক গুরুতর অসুস্থ। কলকাতা উদ্বিগ্ন। শেষ খারাপ খবর একদিন এলো। আমি প্রথম খবরটা পেলাম মহাশ্বেতাদির টেলিফোনে। কয়েকদিন ধরেই এ-ওর কাছে খবর নিচ্ছিলেন ইলিয়াস কেমন আছেন। বাংলাদেশের সঙ্গে যাঁদের যোগাযোগ বেশি তাঁদের মারফতই খবর পাওয়া যাচ্ছিল।